आश्चर्य होता है कि इक्कीसवीं सदी के दूसरे दशक के अंत में कबीर के जन्म के 621 साल बाद उनके नाम पर राजनीति की जा रही है और फिर से मनुवादी विचारधारा को थोपने की कोशिश की जा रही है। हालांकि सामाजिक और सांस्कृतिक रूप से यह कोशिश वर्चस्ववादी ताकतों द्वारा पूर्व से ही की जाती रही है। तभी तो श्रमण परंपरा के कबीर को ब्राह्मण परंपरा से जोड़कर बताने के प्रयास जारी रहे हैं। हिन्दी साहित्य में भी ऐसे तिकड़म किये गये। मसलन हजारी प्रसाद द्विवेदी जैसे साहित्यकारों ने कबीर को ब्राह्मणवादी घेरे में साबित करने की पुरजोर कोशिशें की। हालांकि डॉ. धर्मवीर जैसे बहुजन रचनाकार ने उनके कुप्रयासों को शिद्दत के साथ खंडन किया और अपने तर्क प्रस्तुत किया। उनके तर्कों को नामवर सिंह जैसी शख्सियत ने भी कबूल किया।